Toni Județ, campion național la poker, război cu fosta parteneră. Decizia instanței
- Mădălina Sfrijan
- 30 martie 2024, 09:09
Toni Județ este cunoscut în lumea mondenă a Capitalei drept "legenda jocurilor de noroc". Bărbatul și-a dus pasiunea pentru acest domeniu la alt nivel, reușind să obțină câștiguri substanțiale. Dacă la acest capitol se bucură în continuare de notorietate, în ceea ce privește viața sa de familie, lucrurile nu ar sta la fel. Recent, fosta lui parteneră de viață a obținut un ordin de protecție împotriva lui.
Toni Județ nu are voie să se apropie de fosta lui parteneră
Elena Silișteanu, femeia care i-a stat alături bărbatului cunoscut în lumea jocurilor de noroc, a obținut un ordin de protecție împotriva lui. Astfel, Toni Județ nu mai are voie, timp de trei luni, să se apropie la o distanță mai mică de 150 de metri față aceasta.
În fața instanței, femeia a susținut că ar fi trăit un adevărat coșmar alături de acesta. Mai mult, scandalurile dintre ei l-ar fi afectat și pe fiul lor în vârstă de 16 ani.
Separare cu scandal
Toni Județ și Elena Silișteanu au fost împreună timp de 18 ani, însă au pus punct relației acum cinci ani. De atunci, legătura dintre eu s-a deteriorat, iar disputele și violențele verbale nu au lipsit. Tensiunile dintre cei doi ar fi apărut pe fondul programului de vizită al copilului lor. Drept urmare, aceasta a cerut emiterea unui ordin de protecție.
Femeia a declarat în fața instanței că Toni Județ a amenințat-o în mai multe rânduri. La un moment dat, acesta ar fi mers în fața scării blocului în care ea locuiește. De teamă, aceasta și-a chemat mama și o prietenă.
În plus, legenda jocurilor de noroc nu ar avea o relație bună nici cu fiul său în vârstă de 16 ani. După o discuție tensionată cu adolescentul, faimosul jucător de poker l-ar fi amenințat. De altfel, ar fi existat și situații în care minorul, speriat de tatăl său care l-ar fi urmărit pe stradă, s-ar fi ascuns la prietenii săi.
Toni Județ a negat acuzațiile
Cunoscutul jucător de poker a negat toate acuzațiile aduse de fosta parteneră de viață, menționând că nu a fost niciodată violent cu aceasta. În schimb, el a recunoscut că nu are o legătură apropiată cu fiul lui.
Toni Județ a fost campion național la biliard și deține titluri importante în competiții atât din România, cât și din străinătate.